Man sterf ná soldate hom glo aanrand(Argieffoto) Die Suid-Afrikaanse Nasionale Weermag (SANW) sal met die polisie saamwerk om ondersoek in te stel na die afsterwe van ŉ man in Alexandra in Johannesburg ná hy glo deur soldate aangerand is. “Die SANW bevestig ŉ voorval in Alexandra op 11 April 2020 wat daartoe gelei het dat ŉ saak aanhangig gemaak is by die Alexandra-polisiestasie teen die SANW,” het die Weermag Sondag in ŉ verklaring gesê. “Die SANW sal sy samewerking gee tydens die ondersoek. Die SANW benadruk dat daar van sy lede verwag word om binne die wet op te tree tydens dié moeilike periode terwyl die Covid-19-afsonderingsreëls toegepas word om lewens te red. Enige optrede buite die wet sal nie geduld word nie.” Volgens mediaberigte ondersoek die polisie die afsterwe van ŉ 40-jarige man wat glo in Alexandra deur soldate aangerand is. Volgens die SAUK het die bure gesê ŉ groep mense het in hul erf ŉ drankie geniet toe ŉ soldaat wou weet hoekom hulle drink en hoekom hulle nie in hulle huis is nie. Nog soldate het glo opgedaag en die man is erg aangerand. Toe sy vrou hom later die aand bewusteloos aantref, is ŉ ambulans ontbied. Paramedici het hom dood verklaar en ŉ saak van moord is aanhangig gemaak.